काठमाडौं (अस) । एकल परिवारमा श्रीमान्श्रीमती दुवै जना काम गर्ने भएको अवस्थामा बच्चा स्याहार्न निकै समस्या हुन्छ । यस्तोमा कामलाई निरन्तरता दिन र करियर निर्माणमा कम्पनीले दिने अभिभावकत्व बिदाको निकै महत्त्व हुन्छ । हाम्रो समाजमा महिलाले नै बालबालिका स्याहार्ने र घर सम्हाल्नुपर्छ भन्ने मान्यता छ । यही मान्यताका कारण रोजगारदाताहरूले पनि पुरुषको तुलनामा महिलाहरूलाई अलि धेरै अभिभावकत्व बिदा दिने गरेका छन् । देशैपिच्छे महिला र पुरुषले पाउने यस्तो बिदा फरकफरक छ ।
